《奉和秘监洪丈迎谏议徐公建除之什并次元韵》
宋代·苏籀

建极翊皇舆，蓬庐怀致主。
除书肆时夏，提纲众目举。
满朝想风采，爱及巾垫雨。
平平戒自守，落落进攻取。
定倾繄其人，防秋今尚暑。
执舆岣嵝岭，栉风闽海浦。
破的出新诗，江山缭樽俎。
危机见未萌，刚鲠殊不吐。
成宪万方瞻，作者七人数。
收召无遗贤，商山非为吕。
开悟尧舜心，亢宗诚刻苦。
闭门踰厥垣，孰与驱驰许。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。